
RAPORT
PËR
PROJEKTLIGJIN
“PËR
DISA NDRYSHIME NË LIGJIN NR.9482, DATË 3.4.2006,
“PËR LEGALIZIMIN, URBANIZIMIN DHE INTEGRIMIN E NDËRTIMEVE PA LEJE”, TË NDRYSHUAR”

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për disa ndryshime në ligjin nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar””, në mbledhjen e datës 1 qershor 2015.
Të pranishën në mbledhjen e komisionit për të prezantuar projektligjin dhe për t’iu përgjigjur pyetjeve të deputetëve, ishin drejtori i përgjithshëm i ALUIZN-it, Z. Artan lame dhe përfaqësues të ministrisë së Zhvillimit Urban.
Projektligji synon realizimin e ndryshimeve në ligjin nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, për të arritur një rregullim më të mirë ligjor të procesit të legalizimit, duke marrë në konsideratë të drejtat dhe interesat e kategorive të caktuara të subjekteve, të cilat aktualisht gjenden në kushte të disfavorshme, në raport me përcaktimet e ligjit të sipërcituar.

Ndryshimet kryesore që propozohet të bëhen në projektligjin për legalizimin konsistojnë në:

· Zgjerimin e fushës së zbatimit të ligjit nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, duke përfshirë në proces edhe ndërtimet e ngritura në truall në pronësi shtetërore apo të të tretëve, pas datës 15.1.2009, e cila deri më tani shërben si kufi kohor për mundësinë e legalizimit të kësaj kategorie objektesh. Ky kufi do të spostohet në datën 27 qershor 2014, datë  në të cilën ka hyrë në fuqi ligji nr.50/2014, “Për disa ndryshime dhe shtesa në ligjin nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar”.
Zgjerimi i fushës së zbatimit të ligjit nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, me ndërtimet e ngritura mbi tokë në pronësi shtetërore apo të të tretëve, pas datës 15.1.2009, legjitimohet  dhe nga iniciativa e paraqitur nga tre deputetë të Kuuvendit,  për amnistimin e veprës penale të “ndërtimit të paligjshëm”, të kryer mbi truallin në pronësi shtetërore ose të të tretëve, të parashikuar nga neni 199/a, paragrafi i dytë i Kodit Penal. Duke qenë se me propozimin e 



kësaj amnistie, ndërtimet e paligjshme, të ngritura deri në datën 10 prill 2014, do ta humbisnin cilësinë e produktit të mundshëm të veprës penale, tashmë legalizimi i tyre, në rrafshin parimor, nuk do të binte ndesh me legjislacionin penal.

· Përmirësimin e aspekteve administrative të procesit të legalizimit, duke riformuluar disa dispozita/norma, gjatë aplikimit të të cilave, nga praktika e punës së ALUIZNI-t, janë evidentuar paqartësi dhe qëndrime divergjente në interpretim, me qëllim:

· qartësimin e plotë të rregullave të aplikueshme gjatë përllogaritjes së sipërfaqes së parcelës ndërtimore, për të cilat do të kryhet kalimi i pronësisë në favor të poseduesve të ndërtimeve informale, duke shmangur mundësinë për pasaktësi gjatë aplikimit të dispozitës, dhe eliminuar fleksibilitetin në interpretimin e saj. 
Për këtë arsye, riformulimi i propozuar bën dallimin ndërmjet ndërtimeve me funksion banimi, për të cilat, si rregull, sipërfaqja e parcelës për të cilën miratohet kalimi i së drejtës së pronësisë duhet të jetë deri në masën e trefishit të bazës së ndërtimit, por, në çdo rast, jo më e madhe se 500 m², dhe për ndërtimet pa leje me funksion social-ekonomik, do të zbatohet vetëm kriteri i trefishit të sipërfaqes së bazës së ndërtimit.

·  harmonizimin e  dispozitave të ligjit nr.9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, me ato  të Kodit të familjes, për sa i përket respektimit të regjimeve pasurore martesore. 
Konkretisht, projektligji lejon mundësinë e regjistrimit të pasurisë së legalizuar, në përputhje me regjimin pasuror martesor të zgjedhur nga bashkëshortët, ndërkohë, që përmbajtja aktuale e ligjit “Për legalizimin urbanizimin dhe integrimin e ndërtimeve pa leje”, të ndryshuar, parashikon vetëm regjistrimin sipas regjimit të bashkësisë ligjore.
Gjatë diskutimit të projektligjit në komision, deputetët vlerësuan nismën për zgjerimin e fushës së zbatimit të  ligjit për legalizimet, deri në datën 27 qershor 2014,  kjo dhe për shkak të problematikës së mprehtë sociale dhe ekonomike që mbart dukuria e informalitetit në ndërtim, dhe diskutuan  lidhur me disa çështje që lidhen me përmirësimin e zbatimit të këtij ligji nga ALUIZN-I, si: intensifikimi i punës së kësaj agjensie në terren, shtimi i numrit të sporteleve, kryerjen e fushatave të informimit lidhur me procedurat dhe afatet e procesit të legalizimit, etj.

Në përfundim të diskutimeve, Komisioni, me shumicën e votave të anëtarëve të pranishëm, u shpreh dakord për kalimin e këtij projektligji për miratim në seancë plenare, duke i sugjeruar komisionit përgjegjës të vlerësojë përputhshmërinë e afatit kohor të parashikuar në nenin 1 pika 1 e projektligjit, me afatin kohor të përcaktuar në projektligjin “Për një ndryshim në ligjin nr.22/2014 “Për dhënie amnistie”.

